**«Ճիշտը և սխալը» ժամանակակից հայերենում նախագծային աշխատանքի ամփոփիչ էսսե**

Մեր նախագծային աշխատանքը նվիրված է համագործածական հայերենում տարածում ստացած սխալներին։ Թեմայի ընտրությունը շատ արդիական է՝ հաշվի առնելով ազգային լեզվի դերը մշակույթի, պատմության և ազգային ինքնության պահպանման հարցում։ Նախագծային աշխատանքի նպատակը լեզվակիրների գրագիտության և մայրենի լեզվի նկատմամբ վերաբերմունքի վրա ազդող գործոնների հետազոտությունը և խնդրի լուծման տարբերակներ առաջարկելն է:

Հաղորդակցական հայերենում շարունակ նորանոր սխալներ են ի հայտ գալիս, որոնք շատ արագ արմատավորվում են մեր խոսույթում՝ ազդելով նաև լեզվամտածողության վրա։ Իսկ ինչու՞ է այդպես, եթե երեխան դեռ օրորոցից լսում է մայրենի լեզուն, տանը, բակում, մանկապարտեզում և այլուր շփվում է այդ լեզվով, կրթական ծրագրերը նույնպես իրականացվում են հայերենով։

Նախագծային աշխատանքի ընթացքում մենք զրուցեցինք մեր հասակակիցների հետ, շրջեցինք Երևանում՝ լուսանկարելով տարբեր վահանակներ, ցուցապաստառներ, հայտարարություններ և այլն, ուսումնասիրեցինք համացանցի և մամուլի լեզուն։ Մեր շրջապատում, ընտանիքում, հասարակական վայրերում, հեռուստաեթերում և համացանցում առկա են լեզվական բազմաթիվ սխալներ, օտարաբանություններ և լատինատառ գրություններ, ինչը, ցավոք, սեփական լեզվի նկատմամբ վերաբերմունքի արտացոլումն է։

Հավաքեցինք բավական հարուստ նյութ, որի մի մասը ներկայացրել ենք փոքրիկ տեսանյութի և սահիկաշարի միջոցով։ Ստեղծել ենք նաև էլեկտրոնային կրթական ռեսուրսներ Quizlet և LearningApps ծրագրերով՝ հիմնականում ներառելով հարցեր գոյական, ածական և թվական թեմաներից։

Ի՞նչ պարզեցինք հարցումների և դիտարկումների ընթացքում։

1․Գիրք կարդալու և մշակութային վայրեր այցելելու փոխարեն մեր հասակակիցները ժամանակ են ծախսում սոցիալական ցանցերում, խաղում են համակարգչային խաղեր, նախընտրում ժամանցի և զվարճանքի վայրերը։ Կարո՞ղ է այս ամենը բարձրացնել լեզվական գրագիտությունը, զարգացնել մտածողությունը․ իհարկե ոչ։

1․Այստեղ կարևոր է ընտանիքի, ծնողների դերը․ որքան էլ զբաղված լինեն, ծնողները պետք է վերահսկեն երեխաների զարգացման ընթացքը, օգնեն և ճիշտ ուղղորդեն երեխային։ Երեխային պետք է վաղ մանկությունից կապել գրքերի աշխարհին, սիրել տալ ընթերցանությունը, որովհետև ոչինչ այնպես չի կատարելագործում մարդու միտքն ու լեզուն, ինչպես լավ գիրքը։

2․Երկրորդ կարևոր հանգամանքը զանգվածային լրատվամիջոցների և սոցցանցերի ազդեցությունն է։ Մեր օրերում ոչինչ այնքան չի զբաղեցնում մարդուն, որքան համացանցը և հեռուստացույցը: Հատկապես համացանցում 21-րդ դարի մարդը ծախսում է իր օրվա մի զգալի մասը: Եվ եթե մարդը շարունակ կարդում է անգրագետ կամ լատինատառ տեքստեր, եթե լսում է անբովանդակ և անճաշակ երգեր, դիտում ֆիլմեր և հոլովակներ, որոնք լի են սխալներով, ապա չի կարող կիրթ խոսք զարգացնել:

**Մայրաքաղաքում հանդիպում են նաև ցուցանակներ, որոնց վրա աչքի են ընկնում օտարալեզու գրությունները, իսկ հայերեն տարբերակը բացակայում է կամ գրված է ավելի մանր տառերով, մինչդեռ ցանկացած երկրում պարտադիր է, որ հարգեն տվյալ երկրի պետական լեզուն։**

2․ Խնդրի լուծմանը կարող են օգնել պետական խիստ վերահսկողությունը և համացանցից օգտվելու խոհեմ սահմանափակումները:

Հաջորդ գործոնը, մեր կարծիքով,դպրոցական ծրագրերն ու անկենդան, բարդ լեզվով շարադրված դասագրքերն են, որոնք չեն նպաստում կենդանի խոսքի զարգացմանը, այլ ստիպում են աշակերտին *հենվել մեխանիկական հիշողության վրա՝ շատ հաճախ չընկալելով անգիր արածի իմաստը*:

Այսպիսով, պարզեցինք, որ հաղորդակցական հայերենում լեզվական սխալների տարածման կարևոր գործոններից են՝

* Ընտանիք և միջավայր
* Կրթական ծրագրեր և դասագրքեր
* ԶԼՄ-ներ

Խնդրի լուծման ուղիներ՝

* Ընթերցանության խթանում
* Պետական վերահսկողություն մամուլի և հեռուստատեսության նկատմամբ
* Կրթական ոլորտի բարեփոխումներ

Իհարկե, մենք թվարկեցինք խնդիրներից մի քանիսը միայն, լուծման ուղիներն էլ կարող են լինել շատ տարբեր, բայց մի բան հաստատ է․ մենք այսուհետև դառնում ենք մեր լեզվի մաքրության պահապաններ՝ սկսելով ինքներս մեր նկատմամբ պահանջկոտ լինելուց։ Ամեն օր, ամենուր մենք հետևելու ենք, ուղղելու ենք, բարձրաձայնելու և պահանջելու ենք հարգանք հայոց լեզվի նկատմամբ, որովհետև մեր լեզուն հենց ՄԵՆՔ ԵՆՔ։